
Αθήνα, 21 Ιουνίου 2013
ΔΕΛΤΙΟ ΤΥΠΟΥ
Θέμα: Κινητοποίηση ΓΣΕΒΕΕ Τετάρτη 26 Ιουνίου 2013.
Οι επιπτώσεις από την οικονομική κρίση και την πολιτική της εσωτερικής υποτίμησης οδήγησαν και εξακολουθούν να οδηγούν σε βίαιη αναδιάρθρωση του επιχειρηματικού κόσμου της χώρας με αποτέλεσμα την συντριβή των μικρομεσαίων επιχειρήσεων και την απώλεια εκατοντάδων χιλιάδων θέσεων εργασίας. Άμεσες συνέπειες όλων αυτών :
· Τα χρέη προς το Δημόσιο και τα ασφαλιστικά ταμεία έχουν πολλαπλασιαστεί και δημιουργούν ασφυκτικό κλοιό σε εκατοντάδες χιλιάδες μικρές επιχειρήσεις

· 3 στις 4 επιχειρήσεις αντιμετωπίζουν οξυμένα προβλήματα ρευστότητας
· Η πτώση του τζίρου εξακολουθεί να μειώνεται με αποτέλεσμα μόνο το 20% των επιχειρήσεων να εμφανίζει κέρδη

· ο ΟΑΕΕ, ο ασφαλιστικός οργανισμός των επαγγελματιών, βιοτεχνών και εμπόρων, αντιμετωπίζει σοβαρά οικονομικά προβλήματα, απόρροια της συρρίκνωσης της ασφαλιστικής του βάσης, δεδομένου ότι χιλιάδες επιχειρήσεις έχουν κλείσει τα τελευταία χρόνια ή αδυνατούν να καταβάλουν τις εισφορές τους. Εάν δεν ληφθούν άμεσα μέτρα τότε ο ΟΑΕΕ κινδυνεύει με κατάρρευση και απειλούνται άμεσα οι συντάξεις.

Η ΓΣΕΒΕΕ  απαιτεί για όλους τους ασφαλισμένους του ΟΑΕΕ  :

· Ολοκληρωμένο σχέδιο για την βιωσιμότητα του ασφαλιστικού οργανισμού
· Την Αποποινικοποίηση των οφειλών προς τον ΟΑΕΕ

· Την ενεργοποίηση του συστήματος κοινωνικής προστασίας και του λογαριασμού ανεργίας για τους αυτοαπασχολούμενους και τους ελεύθερους επαγγελματίες

· Ιατροφαρμακευτική κάλυψη χωρίς προϋποθέσεις για όλους τους ασφαλισμένους έως ότου ξεπεραστεί η κρίση 

· Την ελεύθερη επιλογή κλάσης στον ΟΑΕΕ και πάγωμα των παλαιών οφειλών, τουλάχιστον μέχρι το τέλος του 2014

· Την αποδέσμευση της θεώρησης βιβλιαρίων υγείας από την ασφαλιστική ενημερότητα

Στα πλαίσια αυτά η ΓΣΕΒΕΕ έχει καλέσει τις Ομοσπονδίες της σε πανελλαδική κινητοποίηση την Τετάρτη 26 Ιουνίου 2013.

Στην Αθήνα θα πραγματοποιηθεί συγκέντρωση διαμαρτυρίας στο κεντρικό κατάστημα του ΟΑΕΕ, Ακαδημίας 22 και ώρα 11:00 πμ. 

Στην Θεσσαλονίκη θα πραγματοποιηθεί συγκέντρωση διαμαρτυρίας στο υποκατάστημα του ΟΑΕΕ, Κωλέττη 25 και ώρα 9:30 πμ.

